የኢትዮጵያ ኢኮኖሚያዊ ዕድገት ውጤታማ መሆኑ ተገለፀ
 – ኢትዮጵያ ባለፉት ተከታታይ ዓመታት በኢኮኖሚ መስክ ያስመዘገበችው ለውጥ አመርቂ መሆኑን የአፍሪካ ኅብረት ቋሚ ተወካይና በኢትዮጵያ የብሪታንያ አምባሳደር ግሪግ ዶሬይ ገለጹ።አምባሳደሩ ግሪግ እንደገለጹት በኢትዮጵያ እየተመዘገበ ያለው ተከታታይ ዕድገት መንግሥት ከወሰዳቸው ትክክለኛ የልማት ፖሊሲዎች ትግበራ የመነጨ ነው።የኢትዮጵያ መንግሥት በኢኮኖሚው መስክ መዋቅራዊ ለውጥ ለማምጣት የወሰዳቸው እርምጃዎች አገሪቱን ወደ ትክክለኛው የዕድገት አቅጣጫ እየመራት መሆኑን ነው አምባሳደሩ ተናግረዋል።ኢትዮጵያ ለሰው ኃብት ልማት ዕድገት ከፍተኛ ትክረት በመስጠት በትምህርት፣ በጤና በሌሎች ማህበራዊ ልማቶች የጎላ ለውጥ ማምጣት እንደቻለችም በአድናቆት ገልጸዋል።እንዲያም ሆኖ ኢትዮጵያ ሥር ከሰደደ ድህነት ለመላቀቅ እያደረገች ያለውን ሁልን አቀፍ ጥረት አጠናክራ መቀጠል እንደሚኖርባት አምባሳደሩ አመልክተዋል።እንደ አምባሳደር ግሪግ ገለፃ “ሁሉም ነገር በትክክለኛ አቅጣጫ እየተጓዘ ነው፤ ዘላቂነቱ ለማረጋገጥም ቀጣይነት ያለው ትክክለኛ ውሳኔ ማሳለፍ ይገባል” ብለዋል።አምባሳደር ግሪግ ዶሬይ እንዳሉት በሁለቱ አገራት መካከል ያለው ግንኙነት በጋራ ተጠቃሚነት መርህ ላይ የተመሰረተ ሲሆን የትብብር መስኮች የበዙና መልካም የሚባሉ ናቸው።“በኢትዮጵያና በብሪታንያ መካከል ያለው የሁለትዮሽ የልማት ትብብር በዓለም ካሉ መርሃ ግብሮች ትልቁ ነው። አሁንም በዚሁ ይቀጥላል ብዬ አምናለሁ” ሲሉ ገልጸዋል።የብሪታንያ መንግሥት ለኢትዮጵያ የልማት መርሃ ግብሮች ማስፈጸሚያ እንዲውል በየዓመቱ የ300 ሚሊዮን ፓውንድ ድጋፍ ያደርጋል።የሁለቱ አገራት የንግድና ኢንቨስትመንት ግንኙነት ከነበረበት ዝቅተኛ ደረጃ አሁን እያደገ መምጣቱን አስረድተዋል።ብሪታንያ እንደ አውሮፓውያን አቆጣጠር በ2009 ከኢትዮጵያ የምታስገባው የሸቀጥ መጠን 48 ሚሊዮን ፓውንድ ብቻ የነበረ ሲሆን በ2013 ግን ወደ 70 ሚሊዮን ፓውንድ አድጓል፡፡በተመሳሳይ ወቅት እንግሊዝ ወደ ኢትዮጵያ የላከችው ምርት ከ77 ሚሊዮን ፓውንድ ወደ 99 ሚሊዮን ፓውንድ አድጓል።በተመሳሳይ  የአየር ንብረት ለውጥ ኢትዮጵያና ብሪታንያ ከሚተባበሩባቸው መስኮች አንዱ ነው።አምሳደሩ “የኢትዮጵያ መንግሥት ከካርበን ልቀት የፀዳ አረንጓዴ ኢኮኖሚ በመገንባት በ2025 መካከለኛ ገቢ ካላቸው አገሮች ጎራ ለመሰለፍ የሚያደርገው ጥረት እውቅና የሚሰጠው ነው” ብለዋል።ኢትዮጵያ የምትከተለው የአረንጓዴ ኢኮኖሚ ልማት ፖሊሲም ከራሷ አልፎ ለሌሎች አገራት በአርያነት የሚጠቀስ መሆኑንም አስረድተዋል።የብሪታንያ መንግሥትም በአየር ንብረት ለውጥ ዙሪያ ለሚሰሩ የግልና የመንግሥት ተቋማት የ45 ሚሊዮን ፓውንድ ድጋፍ እንደሚያደርግ አምባሳደሩ ጠቁመዋል።እንደ ኢዜአ ዘገባ ብሪታንያ በኢትዮጵያ የቆንስላ ጽህፈት ቤቷን ከፍታ መደበኛ ዲፕሎማሲያዊ ግንኙነት ማድረግ ከጀመረች ከ70 በላይ ዓመታትን ማስቆጠሯ መረጃዎች ያመላከትሉ።